**Projekt "Neviditeľní"**

**Kto sme:**

Občianske združenie **VIA ABA**vzniklo zo spoločnej iniciatívy rodičov a odborníkov s cieľom zlepšiť starostlivosť a kvalitu života ľudí s **autizmom** a ich rodín.

**Čomu sa venujeme:**

* v terapeutických centrách vo Zvolene a v Košiciach sa venujeme intervencii u detí s autizmom
* podporujeme deti v procese inklúzie do predškolských a školských zariadení
* s rodičmi detí s autizmom pracujeme formou tréningových sedení, kde sa rodič učí terapeutické zručnosti a postupy, ktoré potom využíva v domácom prostredí
* organizujeme praktické workshopy pre rodičov a odborníkov
* organizujeme prednášky a konferencie lektorované zahraničnými odborníkmi
* snažíme sa o celkovú informovanosť a osvetu verejnosti o problematike autizmu
* spolupracujeme so slovenskými aj zahraničnými organizáciami
* viac informácií o VIA ABA o.z, nájdete na www.viaaba.sk

**Ciele projektu:**

Cieľom projektu "Neviditeľní" je zvýšiť v širšej verejnosti povedomie o autizme a prispieť k odstráneniu stigmatizácie ľudí s autizmom na Slovensku. Výsledkom projektu budú krátke dokumentárne filmy o konkrétnych rodinách detí s autizmom, ktoré budú slúžiť ako osvetová kampaň pre širšiu laickú a odbornú verejnosť.

Rodičia budú formou rozhovoru zdieľať svoje skúsenosti a informácie o svojej ceste, od prvých prejavov a podozrení, cez diagnózu a hľadanie cesty ako dieťaťu pomôcť. Toto môže byť inšpiráciou, povzbudením a nasmerovaním pre iných rodičov v podobnej situácii a zároveň to môže priblížiť problematiku autizmu širšej verejnosti.

Okrem rodičov sa projektu zúčastnilo aj spektrum odborníkov, ktorí v dokumentárnych filmoch zdieľajú informácie o témach týkajúcich sa autizmu.

Súčasťou projektu je vytvorenie webovej stránky, kde budú videá dlhodobo voľne dostupné. Webová stránka bude zároveň slúžiť ako informačný portál pre rodičov, kde nájdu informácie, materiály a odkazy na organizácie, literatúru, kurzy a pod.

Po uverejnení dokumentárnych videí a ich zdieľaní cez sociálne médiá budeme formou prednášok v regiónoch pokračovať v diskusii o potrebách detí s autizmom a ich rodín a tak prispieť k zlepšeniu starostlivosti o ľudí s touto diagnózou.

**Forma projektu:**

S návrhom realizácie sme oslovili režisérku a dokumentaristku Katarínu Kočálkovú, ktorá je absolventka dokumentárnej filmovej tvorby na Akadémii umení v Banskej Bystrici. Je autorkou scenára a režisérkou dokumentárnych filmov Obyčajné radosti, Moja teta Timrava, S muchou v hlave, ale aj autorkou multimediálnych a televíznych projektov. V minulosti pôsobila ako casting manažérka, redaktorka a produkčná. Katarína Kočálková sa dlhodobo zaujíma o tému života ľudí s postihom, má skúsenosti s natáčaním a prácou s ľuďmi s autizmom a downovým syndrómom.